Nazorat qiluvchi organlar tomonidan tadbirkorlik subyektlari faoliyatida o‘tkaziladigan tekshiruvlarni kelishish va o‘tkazish tartibi haqidagi vaqtinchalik nizomni tasdiqlash haqida

O‘zbekiston Respublikasi Prezidentining 2018-yil 27-iyuldagi PF-5490-son “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari to‘g‘risida”gi Farmoniga asosan buyuraman: 
 1. Nazorat qiluvchi organlar tomonidan tadbirkorlik subyektlari faoliyatida o‘tkaziladigan tekshiruvlarni kelishish va o‘tkazish tartibi haqidagi vaqtinchalik nizom ilovaga muvofiq tasdiqlansin.
 2. Mazkur buyruq rasmiy e’lon qilingan kundan e’tiboran kuchga qiradi.
 3. Mazkur buyruq O‘zbekiston Respublikasining “Tadbirkorlik subyektlari faoliyatini davlat tomonidan nazorat qilish to‘g‘risida”gi Qonuni kuchga kirgunga qadar amal qiladi.
 Mazkur Nizom O‘zbekiston Respublikasi Prezidentining 2018-yil 27-iyuldagi PF-5490-son “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari to‘g‘risida”gi Farmoniga asosan nazorat qiluvchi organlar va ularning hududiy bo‘linmalari (bundan buyon matnda nazorat qiluvchi organlar deb yuritiladi) tomonidan tadbirkorlik subyektlari faoliyatida o‘tkaziladigan tekshiruvlarni kelishish va o‘tkazishning vaqtinchalik tartibini belgilaydi. 
 1. Mazkur Nizom talablari:
 O‘zbekiston Respublikasining “Sud hujjatlari va boshqa organlar hujjatlarini ijro etish to‘g‘risida”gi Qonuni doirasida;
 qo‘zg‘atilgan jinoyat ishlari doirasida;
 davlat korxonalari va muassasalari faoliyatida;
 norezidentlarning O‘zbekiston Respublikasidagi doimiy muassasalari va vakolatxonalari faoliyatida;
 nodavlat notijorat tashkilotlari faoliyatida;
 tadbirkorlik subyektlari o‘z tashabbusi bilan o‘tkaziladigan tekshiruvlarga nisbatan tatbiq etilmaydi.
 2. Mazkur Nizomda quyidagi asosiy tushunchalar qo‘llaniladi:
 tadbirkorlik subyektlari — belgilangan tartibda davlat ro‘yxatidan o‘tgan hamda tadbirkorlik faoliyatini amalga oshirayotgan yuridik va jismoniy shaxslar; 
 nazorat qiluvchi organlar — tadbirkorlik subyektlari faoliyatini davlat tomonidan nazorat qilishga qonunchilik hujjatlari bilan vakolat berilgan vazirlik va idoralar;
 tekshiruv — tadbirkorlik subyektlari tomonidan qonunlar hamda ular faoliyatini tartibga soluvchi boshqa qonunchilik hujjatlari qanday bajarilayotganligini nazorat qiluvchi organlarning bir marta nazorat qilishi;
 vakolatli organ — O‘zbekiston Respublikasi Bosh prokuraturasi, Qoraqalpog‘iston Respublikasi, viloyatlar va Toshkent shahar prokuraturalari.
 3. Tekshiruvlarni kelishish va o‘tkazish mazkur Nizomning 1-ilovasidagi sxemaga muvofiq amalga oshiriladi. 
 4. Tadbirkorlik subyektlari faoliyatida nazorat qiluvchi organlarning markaziy apparati tomonidan tashkil etiladigan tekshiruvlar O‘zbekiston Respublikasi Bosh prokuraturasi (bundan buyon matnda Bosh prokuratura deb yuritiladi), ularning hududiy bo‘linmalari tomonidan o‘tkaziladigan tekshiruvlar tegishincha Qoraqalpog‘iston Respublikasi, viloyatlar va Toshkent shahar prokuraturalari (bundan buyon matnda viloyat prokuraturalari deb yuritiladi) bilan kelishiladi.
 5. Tekshiruv o‘tkazishni vakolatli organ bilan kelishish Tekshiruvlarni elektron ro‘yxatga olish yagona tizimi (bundan buyon matnda Yagona tizim deb yuritiladi) orqali amalga oshiriladi.
 Yagona tizim to‘liq ishga tushirilgunga qadar tekshiruv o‘tkazishni kelishish bilan bog‘liq bo‘lgan yozishmalar qog‘oz shaklida rasmiylashtirilishi mumkin.
 Nazorat qiluvchi organ va vakolatli organ o‘rtasidagi davlat siri bilan bog‘liq bo‘lgan tekshiruvlarni o‘tkazishga oid axborot almashinuvi davlat sirlarini saqlash to‘g‘risidagi qonunchilik hujjatlarida belgilangan tartibda amalga oshiriladi hamda bunday tekshiruvlar haqidagi ma’lumotlar Yagona tizimga kiritilmaydi.
 6. Muddati bir kun bo‘lgan tekshiruvlarni kelishish viloyat prokuraturasi tomonidan, muddati bir kundan ortiq bo‘lgan tekshiruvlarni kelishish faqat Bosh prokuratura tomonidan amalga oshiriladi.
 Chet el investitsiyalari ishtirokidagi korxonalar, xorijiy korxonalar, shuningdek erkin iqtisodiy zonalarda joylashgan korxonalarda o‘tkaziladigan tekshiruvlarni kelishish faqat Bosh prokuratura tomonidan amalga oshiriladi. 
 7. Tadbirkorlik subyektlari ularda o‘tkazilayotgan tekshiruv haqidagi hamda ularning faoliyatini tekshirayotgan nazorat qiluvchi organlar to‘g‘risidagi ma’lumotni Bosh prokuratura yoki viloyat prokuraturalaridan yozma shaklda yoki axborot kommunikatsiya texnologiyalaridan, shu jumladan Yagona tizimdan foydalangan holda elektron shaklda bepul olishga haqlidir. 
 8. O‘tkazilgan tekshiruvdan norozi bo‘lgan tadbirkorlik subyektlari nazorat qiluvchi organlarning yuqori tashkilotlariga yoki belgilangan tartibda sudga murojaat qilish huquqiga ega.
 9. Nazorat qiluvchi organlar quyidagi asoslar mavjud bo‘lganda:
 jismoniy va yuridik shaxslarning qonunchilik hujjatlari buzilishi holatlari haqidagi murojaatlari asosida;
 nazorat qiluvchi organlar tomonidan tadbirkorlik subyektlari faoliyatida o‘tkazilgan “xavfni tahlil etish” natijalari, shu jumladan ommaviy axborot vositalaridan yoki boshqa tashqi manbalardan (ijtimoiy tarmoqlar, veb-saytlar) olingan ma’lumotlar asosida vakolatli organga tekshiruv o‘tkazishni so‘rab murojaat qilishga haqli.
 Bunda jismoniy va yuridik shaxslar murojaatlarining anonim emasligi hamda tekshiruv o‘tkazilishi rejalashtirilayotgan tadbirkorlik subyektining amalda faoliyat ko‘rsatayotganligi nazorat qiluvchi organ tomonidan dastlab o‘rganib chiqilishi lozim.
 10. Bir kunlik muddatda o‘tkaziladigan tekshiruvni kelishish uchun buyurtma nazorat qiluvchi organning viloyat darajasidagi hududiy bo‘linmasi orqali viloyat prokuraturasiga kiritiladi.
 Muddati bir kundan ortiq bo‘lgan tekshiruvni kelishish uchun esa buyurtma nazorat qiluvchi organning viloyat darajasidagi hududiy bo‘linmasi orqali uning markaziy apparati tomonidan Bosh prokuraturaga kiritiladi.
 11. Nazorat qiluvchi organning tuman (shahar) bo‘linmasi tashabbusi bilan o‘tkaziladigan tekshiruvlarni kelishish tekshiruvga asos bo‘lgan hujjatlarni axborot kommunikatsiya texnologiyalaridan foydalangan holda ushbu organning viloyat darajasidagi bo‘linmasiga taqdim etish orqali amalga oshiriladi.
 12. Nazorat qiluvchi organ tomonidan ushbu Nizomning 2-ilovasiga muvofiq taqdim etilgan tekshiruvni kelishish to‘g‘risidagi buyurtmada quyidagi ma’lumotlar ko‘rsatiladi:
 tekshiruv o‘tkazuvchi organ nomi;
 tekshiruv o‘tkaziladigan tadbirkorlik subyektining nomi (filiali yoki shoxobchasi), soliq to‘lovchining identifikatsiya raqami, manzili;
 tekshiruv o‘tkazish uchun asos;
 talablari buzilishi mumkin bo‘lgan normativ-huquqiy hujjat to‘g‘risida ma’lumot;
 tekshiruv o‘tkazish muddati;
 tekshiruv predmeti;
 tekshiriladigan faoliyat davri.
 13. Buyurtmaga jismoniy yoki yuridik shaxsning qonunbuzilish holatlari haqidagi murojaati nusxasi, “xavfni tahlil etish” tizimi orqali aniqlangan qonunbuzilish holati bo‘yicha batafsil ma’lumot hamda tekshiruv dasturi ilova qilinadi.
 Tekshiruv dasturi ushbu murojaatda ko‘rsatilgan holatlar yoki “xavfni tahlil etish” tizimi orqali aniqlangan qonunbuzilishlar doirasida tuzilishi va nazorat qiluvchi organ rahbari tomonidan tasdiqlanishi shart.
 14. Buyurtma vakolatli organ tomonidan uch ish kunidan kechiktirmasdan ko‘rib chiqiladi hamda tekshiruvni o‘tkazish kelishilganligi yoki rad etilganligi to‘g‘risida ushbu Nizomning 3 va 4-ilovalariga muvofiq qaror qabul qilinadi.
 Favqulodda vaziyatlar yuzaga kelishi, shu jumladan inson hayoti va sog‘ligining xavf ostida qolishi, atrof-muhit zararlanishi, jiddiy moddiy talafotlar kelib chiqishi hamda odamlarning hayot faoliyati sharoiti izdan chiqishiga olib kelishi mumkin bo‘lgan holatlar bo‘yicha tekshiruvlarni kelishish to‘g‘risidagi buyurtmalar bir ish kuni ichida ko‘rib chiqiladi. 
 15. Bosh prokuratura tomonidan qabul qilingan qarorlar O‘zbekiston Respublikasi Bosh prokurorining soliq va bojxona sohalaridagi qonunchilik ijrosi ustidan nazoratni amalga oshirish uchun mas’ul o‘rinbosari, yo‘qligida esa uning vakolatini amalga oshirish yuklatilgan Bosh prokurorning boshqa o‘rinbosari tomonidan imzolanadi.
 Viloyat prokuraturalari tomonidan qabul qilingan qarorlar tegishincha Qoraqalpog‘iston Respublikasi, viloyatlar va Toshkent shahar prokurorlari tomonidan, ular yo‘qligida esa vazifalarini vaqtincha bajaruvchi prokuror o‘rinbosarlari tomonidan imzolanadi. 
 16. Tekshiruv o‘tkazish kelishilganligi yoki rad etilganligi to‘g‘risidagi qaror qabul qilingandan boshlab bir ish kunidan kechikmasdan nazorat qiluvchi organga yuboriladi.
 17. Nazorat qiluvchi organ tekshiruvni o‘tkazish kelishilgan kundan boshlab uch ish kuni ichida tekshiruv o‘tkazish to‘g‘risida buyruq qabul qiladi.
 Buyruqda tekshiruv o‘tkazish uchun asos bo‘lgan hujjat nomi, raqami va sanasi, nazorat qiluvchi organning tekshiruvda ishtirok etadigan mas’ul xodimlari tarkibi, tekshiriladigan tadbirkorlik subyektining nomi (filiali yoki shoxobchasi), soliq to‘lovchining identifikatsiya raqami, manzili, tekshiruv maqsadi, muddati va tekshiriladigan faoliyat davri ko‘rsatiladi hamda tekshiruv dasturi ilova qilinadi. 
 18. Nazorat qiluvchi organning tegishli tarkibiy bo‘linmasi tomonidan o‘tkaziladigan tekshiruvga uning boshqa tarkibiy bo‘linmalarining tadbirkorlik subyektlari faoliyatini tekshirish huquqiga ega bo‘lgan xodimlari jalb etilishi mumkin.
 Nazorat qiluvchi organning yuqori tashkiloti tekshiruvni quyi bo‘linmalariga yuklashga haqli.
 19. Nazorat qiluvchi organlar tomonidan tadbirkorlik subyektlari faoliyatida o‘tkaziladigan tekshiruvlar O‘zbekiston Respublikasi Prezidentining 2018-yil 27-iyuldagi PF-5490-son “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari to‘g‘risida”gi Farmonining 1 va 2-ilovalarida belgilangan muddatlardan oshmasligi shart. 
 20. Tekshiruv o‘tkazish jarayonida nazorat qiluvchi organning mas’ul xodimlari o‘z vakolatlari va tekshiruv dasturida belgilangan masalalar doirasidan chetga chiqmasligi lozim.
 21. Nazorat qiluvchi organning mas’ul xodimlari tekshiruv boshlanishidan oldin tadbirkorlik subyekti rahbarini (rahbarning vazifasini bajaruvchi shaxsni) yoki yakka tartibdagi tadbirkorni tekshiruv maqsadi bilan tanishtiradi, unga o‘z xizmat guvohnomasi va tekshiruv o‘tkazish huquqini beruvchi maxsus guvohnomasini ko‘rsatadi, Yagona tizimga tekshiruvning unikal kodini kiritish orqali tekshiruvga doir ma’lumotlarni olish huquqini tushuntiradi, shuningdek tekshiruvni o‘tkazishga asos bo‘lgan hujjatlar (tekshiruv o‘tkazish kelishilganligini tasdiqlovchi hujjat nusxasi, nazorat qiluvchi organning tekshiruv o‘tkazish to‘g‘risidagi buyrug‘i va tekshiruv dasturi) nusxalarini tilxat olgan holda topshiradi.
 Tadbirkorlik subyekti o‘z so‘roviga ko‘ra o‘tkazilayotgan tekshiruv haqidagi axborotni Yagona tizimdan qisqa xabar (SMS) ko‘rinishida va real vaqt rejimida internet tarmog‘i orqali olishi mumkin.
 O‘zbekiston Respublikasi Soliq kodeksining 92-moddasida nazarda tutilgan hollarda mazkur bandning birinchi xatboshisida ko‘rsatilgan harakatlar nazorat qiluvchi organning mas’ul xodimlari tomonidan tekshiruv tugallangunga qadar amalga oshiriladi.
 22. Tekshiruv o‘tkazish uchun asos bo‘lgan hujjatlar nusxasi tekshirilayotgan tadbirkorlik subyektiga tilxat olingan holda topshirilgan kun tekshiruvni o‘tkazish boshlangan kun hisoblanadi.
 Tekshirilayotgan tadbirkorlik subyektining mazkur hujjatlarni olishdan bosh tortganligi tekshiruvni bekor qilish uchun asos bo‘lmaydi.
 Tekshirilayotgan tadbirkorlik subyekti mazkur hujjatlarni olishdan bosh tortgan taqdirda, bu haqda nazorat qiluvchi organning mas’ul xodimi tomonidan dalolatnoma tuziladi. Bunda dalolatnoma rasmiylashtirilgan kun tekshiruvni o‘tkazish boshlangan kun hisoblanadi.
 23. Nazorat qiluvchi organning mas’ul xodimlari tadbirkorlik subyekti tomonidan taqdim etilgan “Tekshiruvlarni ro‘yxatga olish kitobi”ni qonunchilik hujjatlarida belgilangan tartibda to‘ldirishi shart.
 Texnik imkoniyat mavjud bo‘lganda majburiy tartibda “Tekshiruvlarni ro‘yxatga olish kitobi”ning elektron shakli to‘ldiriladi. Bunda qog‘oz shaklini to‘ldirish talab etilmaydi.
 Tekshiruv natijalari to‘g‘risidagi dalolatnomaga “Tekshiruvlarni ro‘yxatga olish kitobi”ning to‘ldirilgan shakli (qog‘oz shakli to‘ldirilganda — elektron shakli to‘ldirilmaganligi sababi) yoki kitob taqdim etilmaganda — uning taqdim etilmaganligi to‘g‘risida tekshiruvchi tomonidan tegishli yozuv kiritiladi.
 Nazorat qiluvchi organning mas’ul xodimlari “Tekshiruvlarni ro‘yxatga olish kitobi”ni to‘ldirishdan bosh tortgan taqdirda, tadbirkorlik subyekti tekshiruv o‘tkazilishiga yo‘l qo‘ymaslikka haqli.
 24. Tadbirkorlik subyektlari birlashmalarining a’zosi bo‘lgan tadbirkorlik subyektining faoliyatini tekshirishda ushbu tadbirkorlik subyekti so‘roviga ko‘ra mazkur birlashmalar vakillari, O‘zbekiston Respublikasi Savdo-sanoat palatasining a’zosi bo‘lgan tadbirkorlik subyektining faoliyatini tekshirishda esa palata vakillari ishtirok etishi mumkin.
 Soliq maslahatchilari va (yoki) advokatlar tomonidan tadbirkorlik subyektiga tekshiruv davomida shartnoma asosida tegishli xizmatlar ko‘rsatilishi mumkin.
 Nazorat qiluvchi organning mas’ul xodimlari tekshiruv boshlanishidan oldin tadbirkorlik subyekti rahbariga (rahbarning vazifasini bajaruvchi shaxsga) yoki yakka tartibdagi tadbirkorga mazkur bandning birinchi va ikkinchi xatboshilarida nazarda tutilgan shaxslarni tekshiruvda ishtirok etishga jalb qilish huquqini tushuntiradi hamda bu haqda tadbirkorlik subyekti rahbari (rahbarning vazifasini bajaruvchi shaxs) yoki yakka tartibdagi tadbirkor tomonidan tekshiruv o‘tkazishga asos bo‘lgan hujjatlar nusxalari olinganligini tasdiqlovchi tilxatda ma’lumot qayd etiladi.
 Mazkur bandning birinchi va ikkinchi xatboshilarida nazarda tutilgan shaxslarning tekshiruvda ishtirok etish uchun yetib kelmasligi tekshiruv o‘tkazilishiga to‘sqinlik qilmaydi. 
 25. Tekshiruv davomida nazorat qiluvchi organning mas’ul xodimlari hamda tekshirilayotgan tadbirkorlik subyektlari O‘zbekiston Respublikasi “Xo‘jalik yurituvchi subyektlar faoliyatini davlat tomonidan nazorat qilish to‘g‘risida”gi Qonunining 16 va 17-moddalarida belgilangan huquqlardan foydalanadilar va majburiyatlarga amal qiladilar. 
 26. Tekshiruv bilan tadbirkorlik subyektining bevosita tekshiruv o‘tkazish yilidan oldingi uch kalendar yildan ko‘p bo‘lmagan faoliyati qamrab olinishi mumkin. Bunda:
 tekshiruv o‘tkazilayotgan kalendar yilning o‘tgan davri tekshirilishi mumkin;
 tekshiruvni o‘tkazayotgan nazorat qiluvchi organ tomonidan ilgari tekshirilgan faoliyat davri bo‘yicha qayta tekshiruv o‘tkazilmaydi.
 27. Tekshiruvni belgilangan muddatda o‘tkazish imkoni bo‘lmagan hollarda, shuningdek tekshiruv boshlangandan keyin tadbirkorlik subyekti rahbari (rahbarning vazifasini bajaruvchi shaxs) yoki yakka tartibdagi tadbirkor tekshiruvda ishtirok eta olmagan, talab etilgan hujjatlar taqdim etilmagan yoki sohaviy mutaxassislar mavjud bo‘lmagan taqdirda, tekshiruv nazorat qiluvchi organning buyrug‘i asosida to‘xtatilib, uning asoslantirilgan murojaatiga ko‘ra tekshiruv yoki uning qolgan muddati vakolatli organning ruxsati bilan boshqa vaqtga ko‘chirilishi mumkin.
 Muddati ko‘chirilgan tekshiruvni o‘tkazish tekshiruv to‘xtatilgan oydan keyingi oyning so‘nggi kunidan kechiktirmasdan ta’minlanishi lozim. Ushbu muddatda o‘tkazilmagan tekshiruv yakunlangan hisoblanadi. 
 Bunda tekshiruv o‘tkazish muddatini hisoblash ham to‘xtatiladi.
 28. Tekshiruv o‘tkazish jarayonida o‘rganish lozim bo‘lgan qo‘shimcha holatlar aniqlangan taqdirda, tekshiruv muddati nazorat qiluvchi organning asoslantirilgan murojaatiga ko‘ra Bosh prokuraturaning ruxsati bilan faqat bir marta, biroq tekshiruv kelishilgan muddatdan oshmagan vaqtga uzaytirilishi mumkin (masalan, olti kunga kelishilgan tekshiruvni uzaytirishda ko‘pi bilan yana olti kun qo‘shib berilishi mumkin).
 29. Tekshiruv muddatini ko‘chirish va uzaytirish tekshiruv o‘tkazishni kelishish uchun belgilangan tartibda amalga oshiriladi.
 30. Tekshiruvni tadbirkorlik subyekti ro‘yxatdan o‘tgan yoki faoliyat yuritayotgan manzilda o‘tkazish imkoniyati bo‘lmagan taqdirda, uni tadbirkorlik subyektining roziligi bilan ushbu subyekt ro‘yxatdan o‘tgan yoki faoliyat yuritayotgan hududdagi nazorat qiluvchi organ binosida o‘tkazish mumkin.
 31. Tekshiruvlar natijalari dalolatnoma bilan rasmiylashtiriladi. Tekshiruv dalolatnomasi kamida ikki nusxada tuziladi.
 Bir kunlik muddatda o‘tkaziladigan tekshiruv dalolatnomasi tekshiruv o‘tkazilgan kunda, muddati bir kundan ortiq bo‘lgan tekshiruv bo‘yicha esa, tekshiruv muddatining oxirgi kunidan kechiktirmasdan rasmiylashtirilishi shart.
 Bunda tekshiruv dalolatnomasining nusxalari nazorat qiluvchi organning mas’ul xodimlari va tadbirkorlik subyektining rahbari (rahbar vazifasini bajaruvchi shaxs) yoki yakka tartibdagi tadbirkor tomonidan imzolanadi hamda bir nusxasi tadbirkorlik subyekti rahbariga (rahbar vazifasini bajaruvchi shaxsga) yoki yakka tartibdagi tadbirkorga uni olgan sanani ko‘rsatgan holda imzo qo‘ydirib topshiriladi.
 32. Tekshirilgan tadbirkorlik subyekti o‘tkazilgan tekshiruv natijasi bo‘yicha o‘z e’tirozlarini dalolatnomada yozma ravishda aks ettirishi mumkin.
 33. Tekshirilgan tadbirkorlik subyekti tekshiruv dalolatnomasini olishdan va (yoki) uni imzolashdan bosh tortganda, nazorat qiluvchi organning mas’ul xodimi bu haqda dalolatnomaga tegishli yozuv kiritadi va shu paytdan e’tiboran tekshiruv tugagan hisoblanadi.
 Bu holda tekshiruv dalolatnomasining bir nusxasi u tuzilgan kundan keyingi ish kunidan kechiktirmasdan tadbirkorlik subyektiga pochta orqali buyurtma xat bilan yuboriladi.
 34. Tekshiruv dalolatnomasi nazorat qiluvchi organ tomonidan belgilangan tartibda ro‘yxatga olinadi.
 35. O‘tkazilgan tekshiruv natijalari bo‘yicha tuzilgan dalolatnomada qayd etilgan qonunbuzilish holatlari to‘g‘risidagi xulosalar tekshiruv yakunlangandan so‘ng uch ish kuni ichida, tadbirkorlik subyektiga nisbatan qo‘llanilgan ta’sir choralari to‘g‘risidagi ma’lumotlar (yozma ko‘rsatma, ma’muriy huquqbuzarlik to‘g‘risida bayonnoma, moliyaviy va iqtisodiy jarimalarni qo‘llash to‘g‘risida qarorlar, sud qarorlari) mazkur choralar qo‘llanilgandan so‘ng uch ish kunidan kechiktirmasdan nazorat qiluvchi organlar tomonidan Yagona tizimga kiritilishi lozim.
 Bosh prokuratura bilan kelishilgan holda o‘tkazilgan tekshiruvlar natijalari to‘g‘risidagi ma’lumotlar nazorat qiluvchi organning markaziy apparati, viloyat prokuraturalari bilan kelishilgan tekshiruvlar bo‘yicha ma’lumotlar nazorat qiluvchi organning viloyat darajasidagi tegishli bo‘linmasi tomonidan Yagona tizimga kiritiladi.
 36. Tekshiruv natijasida aniqlangan bank siriga oid ma’lumotlar Yagona tizimga kiritilmaydi. 
 37. O‘zbekiston Respublikasi Prezidentining 2018-yil 27-iyuldagi PF-5490-son “Tadbirkorlik subyektlarining huquqlari va qonuniy manfaatlarini himoya qilish tizimini yanada takomillashtirish chora-tadbirlari to‘g‘risida”gi Farmonining 2-ilovasida (bundan buyon matnda Xabardor etish tartibidagi tekshiruvlar ro‘yxati deb yuritiladi) belgilangan tekshiruvlar nazorat qiluvchi organlar tomonidan vakolatli organni xabardor etish tartibida o‘tkaziladi.
 38. Tekshiruvlar Xabardor etish tartibidagi tekshiruvlar ro‘yxatining: 
 1 va 2-bandlari bo‘yicha — ishonchli ma’lumotlar mavjud bo‘lgan hollarda;
 3, 6, 10 va 15-bandlari bo‘yicha — nazorat qiluvchi organ tomonidan belgilangan tartibda tasdiqlangan grafik asosida;
 4, 5, 7, 8, 9, 11 — 14, 16 — 25-bandlari bo‘yicha — zaruratga qarab o‘tkaziladi.
 39. Tekshiruv nazorat qiluvchi organning tekshiruvni o‘tkazish to‘g‘risidagi buyrug‘i, shuningdek ishonchli ma’lumotlarni tasdiqlovchi hujjatlar yoki tekshiruv o‘tkazish yuzasidan tasdiqlangan grafik Yagona tizimga kiritilgandan so‘ng amalga oshiriladi.
 40. Xabardor etish tartibidagi tekshiruvlar ro‘yxatida ko‘rsatilgan ikki yoki undan ortiq nazorat qiluvchi organlar tomonidan o‘tkaziladigan tekshiruvlar to‘g‘risida vakolatli organni xabardor qilish har bir organ tomonidan alohida amalga oshiriladi.
 41. Xabardor etish tartibida o‘tkaziladigan tekshiruvlar kelishiladigan tekshiruvlarni o‘tkazish uchun belgilangan tartibda amalga oshiriladi.
 42. Jismoniy va yuridik shaxslarning Xabardor etish tartibidagi tekshiruvlar ro‘yxatida nazarda tutilgan masalalar bo‘yicha murojaatlari asosida tekshiruvlarni o‘tkazish vakolatli organni xabardor etish tartibida amalga oshiriladi.
 Agar jismoniy va yuridik shaxslarning murojaatlarida bir nechta masala ko‘rsatilib, ulardan kamida bittasi kelishish tartibida tekshiruv o‘tkazilishini talab etadigan bo‘lsa, tekshiruvlar vakolatli organ bilan kelishilgan holda o‘tkaziladi.
 43. Vakolatli organ nazorat qiluvchi organlar tomonidan tekshiruvlar belgilangan tartibda o‘tkazilganligini Yagona tizim orqali doimiy ravishda monitoring qilib boradi.
 44. Vakolatli organ tomonidan monitoring natijalariga ko‘ra nazorat qiluvchi organlarning mas’ul xodimlari tadbirkorlik subyektlari faoliyatida noqonuniy tekshiruv o‘tkazganligi yoki tekshiruv davomida qonunbuzilish holatlariga yo‘l qo‘yganligi aniqlangan holatlarda ularni belgilangan tartibda javobgarlikka tortish choralari ko‘riladi.
 45. Vakolatli organ va nazorat qiluvchi organlarning mas’ul xodimlari mazkur Nizom talablariga rioya etilishi, tekshiruv munosabati bilan o‘ziga ma’lum bo‘lgan tijorat siri, xizmat siri va qonun bilan qo‘riqlanadigan boshqa sirlar, shuningdek oshkor etilmagan axborotlar muhofaza qilinishini ta’minlashi shart.
 46. Nazorat qiluvchi organlarning:
 rahbarlari tekshiruv o‘tkazishga ruxsat olish yoki vakolatli organni tekshiruv o‘tkazish to‘g‘risida xabardor etish uchun taqdim etilgan ma’lumotlarning ishonchliligi va to‘liqligi uchun;
 mas’ul xodimlari o‘z vakolatlari va nazorat sohasidan tashqari masalalar bo‘yicha har qanday tekshiruv o‘tkazilmasligi uchun javobgardir.
 47. Mazkur Nizom talablarining buzilishida aybdor bo‘lgan shaxslar qonunchilik hujjatlariga muvofiq javobgar bo‘ladilar.
 48. Ushbu Nizom O‘zbekiston Respublikasi Prezidenti huzuridagi Tadbirkorlik subyektlarining huquqlari va qonuniy manfaatlarini himoya qilish bo‘yicha vakil va Savdo-sanoat palatasi bilan kelishilgan.